Ole Stavad (S), 2000-11-16:
Også her kan jeg glædeligvis sige tak til et flertal, nemlig ud over til de to regeringsordførere til hr. Frank Aaen, hr. Aage Frandsen og også her hr. Flemming Kofod-Svendsen, som på Kristeligt Folkepartis vegne har givet tilslutning.
Hr. Knud Enggaard havde nogle bemærkninger og nogle spørgsmål, som jeg bestemt synes er relevante, og som jeg godt vil forsøge at svare på.
Hr. Knud Enggaard var inde på vognmandserhvervets konkurrencesituation, og jeg kan sige, at jeg gennem de seneste uger - som jeg også tror, jeg nævnte tidligere - har været i tæt kontakt med vognmandserhvervet.
Jeg har glædet mig over, at den imødekommenhed, der kan ses en række steder i den finanslovaftale, vi har indgået som et resultat af en række af de drøftelser, vi har ført med vognmandserhvervet, også er blevet positivt modtaget
, selv om
jeg selvfølgelig godt ved, at man hellere så, at man helt undgik en ændring som den, vi foreslår her med hensyn til dieselafgifter.
Det er ikke mindst de drøftelser, der har været med vognmandserhvervet, der har betydet, at vi kan se, at med den udvikling, der har været i dieselpriserne - der i hvert fald ikke, siden vi justerede sidst for et års tid siden, skyldes afgiftsændringerne, men de stigende oliepriser - har det for en række vognmænd været svært at få den vare, man leverer, slutbeløbet på fakturaen, til rent prismæssigt at følge med brændstofudgifterne.
Men det, at vi først lader forslaget få virkning fra den 1. april 2001, er udtryk for, at erhvervet i god tid i forvejen lærer vilkårene at kende, i hvert fald på afgiftssiden, og kan indrette sig efter det og lave aftaler med kunderne.
Når vi kun forhøjer med 18 øre i stedet for 23 øre, som det sker i Tyskland pr. 1. januar,
skyldes det, at vi kan konstatere, at merprisen for den meget svovllette diesel, som stort set kun findes i danske tanke, fordi vi giver afgiftsmæssigt incitament til det, er blevet ca. 5 øre højere, end vi havde regnet med, og det er det, vi kompenserer for.
Derfor vil vi faktisk opleve, at i hvert fald når vi ser på afgiftssiden, ville afgiften på dansk diesel i første kvartal af 2001 være ca. 40 øre lavere end i Tyskland, og når vi kommer frem til 1. april 2001, vil afgiften i Danmark være ca. 22-23 øre lavere end i Tyskland.
Dermed holder vi den linje, som vi har lagt for lang tid tiden, og som også hr. Knud Enggaard nævnte: vi følger ikke mindst de tyske forhold, men vi kigger selvfølgelig også til Sverige, og vi ligger fortsat under de svenske afgifter.
Så spørger hr. Knud Enggaard: Holder prisen i Tyskland?
Holder den afgiftsændring i Tyskland, som blev vedtaget for et års tid siden med virkning fra 1. januar 2001?
Jeg kan sige, at jeg har ikke set nogen som helst signaler overhovedet fra tysk side om, at den ikke holder, og vores klare forudsætning er, at den holder.
Det er en målsætning, vi følger, hvad enten vi skal regulere den eller den anden vej, og det har også været indfaldsvinklen til de mange drøftelser, trafikministeren og jeg har haft med vognmandserhvervet.
Vores forudsætning er, at den tyske afgiftsstigning på 23 øre pr. 1. januar holder, og der er ikke noget som helst, der tyder på, at det ikke bliver tilfældet.
til forslagets anden del, nemlig at vi giver incitamenter til, at vores benzinstationer bliver indrettet på den mest miljørigtige måde
Der er indgået en aftale om, at det skal være obligatorisk fra 2005, og for at give incitament til at understøtte det økonomisk laver vi den differentiering. Flere ordførere har været inde på, at selv om man ikke kunne støtte forslaget generelt, så ville man være parat til at diskutere en opbakning af den del af forslaget.
Jeg tror, det var hr. Thulesen Dahl, der spurgte, om jeg ville dele forslaget op, og det har jeg ikke nogen principielle indvendinger imod som sådan - bortset fra, at hvis man tager forskellige forslag med forskellige elementer og hver gang skulle drage den konsekvens at begynde at dele dem op, fik vi faktisk mange a-, b- og c-forslag eller fra starten en meget stor mængde forslag, som ofte kun ville rumme et forholdsvis lille element.
Min indgang til det vil være at takke for den støtte, som ordførerne her ved førstebehandlingen har givet til den del af forslaget, og tilføje, at der jo også er mulighed for at tilkendegive det over for omverdenen i den måde, man formulerer sit betænkningsbidrag på.
Men jeg er i sagens natur glad for, at det har været en positiv holdning fra, tror jeg, stort set alle ordførerne til den del af forslaget. Med disse bemærkninger skal jeg endnu en gang takke for en venlig modtagelse af lovforslaget fra et flertal.